b'\n_START_ARTICLE_\nGiovanni Domenico Tiepolo\n_START_PARAGRAPH_\nD\xc5\xbeovanis Domenikas Tiepolas (Tjepolas, it. Giovanni Domenico Tiepolo, Giandomenico Tiepolo; 1727\xc2\xa0m. rugpj\xc5\xab\xc4\x8dio 30\xc2\xa0\xe2\x80\x93 1804\xc2\xa0m. kovo 4 d.)\xc2\xa0\xe2\x80\x93 ital\xc5\xb3 XVIII a. rokoko tapytojas ir grafikas. Jo stilius buvo labiau realisti\xc5\xa1kesnis ir ma\xc5\xbeiau alegorinis nei \xc5\xbeymesnio t\xc4\x97vo D\xc5\xbeovanio Batistos Tiepolo. Svarbiausiais Domeniko Tiepolo k\xc5\xabriniais \xc4\xafvardijamos kasdienio gyvenimo ir teatro scenos.\n_START_SECTION_\nBiografija\n_START_PARAGRAPH_\nD\xc5\xbeovanis Domenikas Tiepolas gim\xc4\x97 1727 rugpj\xc5\xab\xc4\x8dio 30 d. Venecijoje. Jo t\xc4\x97vas buvo \xc5\xbeymusis XVIII a. fresk\xc5\xb3 meistras D\xc5\xbeovanis Batista Tiepolas. Domenikas buvo apmokytas t\xc4\x97vo dirbtuv\xc4\x97se ir jau nuo 13 met\xc5\xb3 prad\xc4\x97jo pad\xc4\x97ti t\xc4\x97vui jo darbuose. Nuo 20\xc2\xa0m. am\xc5\xbeiaus jau prad\xc4\x97jo atlikti savaranki\xc5\xa1kus darbus. Pirmaisiais reik\xc5\xa1mingais jo darbais laikoma 14 paveiksl\xc5\xb3 serija \xc5\xa0v. Kry\xc5\xbeiaus oratorijoje prie San Paolo ba\xc5\xbeny\xc4\x8dios Venecijoje. Domenikas pad\xc4\x97jo t\xc4\x97vui jo darbuose 1750\xe2\x80\x931753\xc2\xa0m. Viurcburgo r\xc5\xabmuose. Jo alegoriniai darbai buvo artimi t\xc4\x97vo, ta\xc4\x8diau \xc5\xbeanrin\xc4\x97se scenose Domeniko stilius yra realisti\xc5\xa1kesnis. 1757\xc2\xa0m. jis su t\xc4\x97vu dirbo Villa Valmarana Vi\xc4\x8dencoje. 1762\xc2\xa0m. Domenikas lyd\xc4\x97jo t\xc4\x97v\xc4\x85 \xc4\xaf Madrid\xc4\x85. _NEWLINE_Po t\xc4\x97vo mirties 1770\xc2\xa0m. dailininkas gr\xc4\xaf\xc5\xbeo \xc4\xaf Venecij\xc4\x85, kur 1780\xc2\xa0m. buvo i\xc5\xa1rinktas Akademijos prezidentu. Pana\xc5\xa1u, kad nuo apie 1770\xc2\xa0m. D\xc5\xbeovanis Domenikas padar\xc4\x97 apie 15\xc2\xa0m. k\xc5\xabrybin\xc4\x99 pertrauk\xc4\x85. Prat\xc4\x99s\xc4\x97 dailininko veikl\xc4\x85 jau b\xc5\xabdamas susiformavusiu savaranki\xc5\xa1ku meistru, i\xc5\xa1vyst\xc4\x97 nuosav\xc4\x85, skirting\xc4\x85 nuo t\xc4\x97vo stili\xc5\xb3. Paskutiniais 10 met\xc5\xb3 D\xc5\xbeovanis Domenikas suk\xc5\xabr\xc4\x97 reik\xc5\xa1mingiausius savo k\xc5\xabrinius\xc2\xa0\xe2\x80\x93 freskas Villa Zianigo prie Venecijos (dabar perkeltos \xc4\xaf Ca\xe2\x80\x99 Rezzonico), kuriose vaizdavo kasdienes scenas, ypa\xc4\x8d teatro su Pul\xc4\x8dinela. Po fresk\xc5\xb3 baigimo Villa Zianigo jis nupie\xc5\xa1\xc4\x97 104 pie\xc5\xa1ini\xc5\xb3 serija Pul\xc4\x8dinelos tema, kurie savo menine verte laikomi lygiais jo tapybos darbams. Dailininkas yra suk\xc5\xabr\xc4\x99s apie 200 grafikos k\xc5\xabrini\xc5\xb3, dal\xc4\xaf j\xc5\xb3 \xe2\x88\x92 pagal savo ir t\xc4\x97vo paveikslus. Tarp \xc5\xa1i\xc5\xb3 darb\xc5\xb3 pa\xc5\xbeym\xc4\x97tina 24 gravi\xc5\xabr\xc5\xb3 serija biblijin\xc4\x97s Kelion\xc4\x97s \xc4\xaf Egipt\xc4\x85 tema (sukurta 1749 m.). D\xc5\xbeovanis Domenikas Tiepolas mir\xc4\x97 1804\xc2\xa0m. kovo 4 d. Venecijoje. Jo jaunesnis brolis Lorencas buvo \xc5\xbeanrini\xc5\xb3 scen\xc5\xb3 tapytoju.'